เอสแอนด์พีมองไทยโต3%
เอสแอนด์พี มองเศรษฐกิจไทย 3 ปีข้างหน้า โต 3-4% หนี้รัฐบาลต่อจีดีพีจะเพิ่มเป็น 26%
24 ธ.ค. 2558

เอสแอนด์พี มองเศรษฐกิจไทย 3 ปีข้างหน้า โต 3-4% หนี้รัฐบาลต่อจีดีพีจะเพิ่มเป็น 26%
นายสุวิชญ โรจนวานิช ผู้อำนวยการสำนักงานบริหารหนี้สาธารณะ (สบน.) เปิดเผยว่า บริษัท สแตนดาร์ด แอนด์ พัวร์ (เอสแอนด์พี) บริษัทจัดอันดับความน่าเชื่อถือชั้นนำของโลกได้คาดการณ์อัตราการขยายตัวของผลิตภัณฑ์มวลรวมในประเทศ (จีดีพี) ในช่วง 3 ปีข้างหน้า (2559-2561) จะขยายตัวเฉลี่ย 3-4% ในปี 2558 รายได้ต่อหัวของประชากรจะต่ำกว่า 6,000 เหรียญสหรัฐ/ปี หรือประมาณ 2.16 แสนบาท/ปี
ทั้งนี้ จากการที่รัฐบาลตั้งเป้าใช้นโยบายจะทำงบสมดุล ได้ช่วยรักษาหนี้ของรัฐบาลให้อยู่ในระดับปานกลาง คาดว่ารัฐบาลจะทยอยรับความเสียหายที่เกิดจากโครงการรับจำนำข้าวที่ได้ประมาณภาระทางการคลังในปี 2558 ไว้ไม่เกิน 3.7% ของจีดีพี  และคาดการณ์ว่า หนี้สุทธิของรัฐบาลต่อจีดีพี จะทยอยเพิ่มขึ้นจาก 20% ในปี 2556 มาอยู่ที่ 26% ในปี 2561 ขณะที่ต้นทุนดอกเบี้ยในส่วนของหนี้รัฐบาลที่คิดเป็นสัดส่วนประมาณ 5.5% ของรายรับของรัฐบาลจะไม่เป็นข้อจำกัดทางการคลังของประเทศ
นอกจากนี้ เอสแอนด์พีได้ยืนยันอันดับเครดิตของประเทศไทย โดยคงเครดิตหนี้ระยะยาว ที่ระดับ BBB+ และระยะสั้นสกุลเงินต่างประเทศของรัฐบาลที่ระดับ A-2 และเครดิตหนี้ระยะยาวที่ระดับ A- และระยะสั้นสกุลเงินบาทของรัฐบาลที่ระดับ A-2 รวมทั้งยืนยันแนวโน้มอันดับเครดิตของประเทศระยะยาวที่ระดับมีเสถียรภาพ
เหตุผลที่เอสแอนด์พีคงอันดับเครดิตเนื่องจากยังมีปัจจัยสนับสนุน ได้แก่ ภาคต่างประเทศที่แข็งแกร่ง ดำเนินนโยบายการเงินและการคลังมีประสิทธิภาพ
"แนวโน้มอันดับเครดิตที่มีเสถียรภาพ แสดงว่าโอกาสที่เอสแอนด์พีจะเปลี่ยนแปลงอันดับเครดิตของไทยภายใน 2 ปีข้างหน้า มีความเป็นไปได้ต่ำ" นายสุวิชญ กล่าว